**Seminarski radovi - uputstva i teme**

**Sadržaj seminarskog rada:**

Seminarski rad mora da bude vaš kreativni rad i da odražava vaše mišljenje i viđenje teme koju odrađujete. Seminarski rad ne sme da bude prosta zbirka tuđih tekstova koje ste našli na internetu ili u knjigama.

Seminarski rad treba da dominantno govori o rezultatima koje ste dobili istraživanjem.

**Bar 66% napisanog treba da budu vaše reči, vaši primeri i zaključci.**

Seminarski rad treba da odgovori na pitanje "Kako mi (tema rada) pomaže da budem profesionalno uspešnija osoba?". Navođenjem konkretnih primera iz prakse, svojih mišljenja i načina realizacije teme pravilno odgovarate na ovo pitanje. Literatura koju nalazite treba da vam služi samo kao početna tačka u radu, kao mesto gde ćete naći začetke svojih ideja. Još jednom, **vaš rad treba da bude u najvećem delu vaše mišljenje i razrada teme, a ne kopija onoga što su drugi napisali/uradili**.

**Seminarski radovi - uputstva**

Forma seminarskog rada:  
Seminarski rad treba da ima između 10 i 20 stranica, ne računajući naslovnu stranu, sadržaj, i spisak literature. Koristiti font arial, veličina 12, prored 1.5.  
Slike i grafici ne bi smeli da zauzimaju više od trećine ukupnog prostora, i moraju biti pravilno potpisani i dovedeni u vezu sa tekstom.  
Potrebno je koristiti bar pet različitih izvora kao literaturu, koji trebaju biti pravilno navedeni u odeljku “literatura”, na kraju rada. Više o pravilnom citiranju [klik ovde](http://www.komunikologija.komuniciranje.rs/id.php?id=108" \t "_blank).   
Pojedinačni citati ne smeju biti duži od 100 reči, i moraju biti pravilno povezani sa literaturom (prezime autora, godina ili internet stranica). Na kraju rada mora da postoji numerisan spisak literature, a u samom tekstu, na kraju svake rečenice ili pasusa koji citirate ili parafrazirate (do 100 reči) mora da stoji redni broj reference u spisku literature. Spisak literature mora da bude pravilan, sa potpunim linkovima ka materijalu koji ste koristili.

**Seminarski rad treba da ima sledeći oblik:**

1. teorijski uvod (do 3 stranice, definisanje opštih pojmova i nekoliko vaših primera o tome kako dobro i loše koristiti principe iz teme kojom se bavite)  
2. rezultati istraživanja (oko 10 stranica gde analizirate kako su ispitanici odgovorili na pitanja u vezi sa vašom temom). Svaki rad treba da ima rezultate od bar 40 ispitanika koji su zaposleni u bilo kojoj radnoj organizaciji. U okviru rezultata posmatrate odgovore na upitnik o selfmenadžmentu (SM) i odgovore na pitanja u vezi sa vašom temom. Ne posmatrate odgovore na pitanja iz upitnika MSQ.  
3. zaključak (nekoliko stranica na kojima sumirate rezultate istraživanja i dajete svoje mišljenje o tome kako zaposleni ljudi mogu da napreduju u okviru teme kojom se bavite)